CELEX: 32016L0856
Language: hr
Date: 2016-05-25 00:00:00
Title: Direktiva Vijeća (EU) 2016/856 od 25. svibnja 2016. o izmjeni Direktive 2006/112/EZ o zajedničkom sustavu poreza na dodanu vrijednost, u pogledu trajanja obveze poštovanja najniže standardne stope

31.5.2016   
            
            
               HR
            
            
               Službeni list Europske unije
            
            
               L 142/12
            
         DIREKTIVA VIJEĆA (EU) 2016/856
   od 25. svibnja 2016.
   o izmjeni Direktive 2006/112/EZ o zajedničkom sustavu poreza na dodanu vrijednost, u pogledu trajanja obveze poštovanja najniže standardne stope
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 113.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskog parlamenta (1),
   uzimajući u obzir mišljenje Europskoga gospodarskog i socijalnog odbora (2),
   u skladu s posebnim zakonodavnim postupkom,
   budući da:
   
               (1)
            
            
               Člankom 97. Direktive Vijeća 2006/112/EZ (3) predviđeno je da od 1. siječnja 2011. do 31. prosinca 2015. standardna stopa poreza na dodanu vrijednost (PDV) ne smije biti niža od 15 %.
            
         
               (2)
            
            
               Standardnom stopom PDV-a koja je trenutačno na snazi u državama članicama osigurano je, u kombinaciji s mehanizmom prijelaznog sustava, funkcioniranje sustava PDV-a na prihvatljivoj razini. Novim pravilima o mjestu pružanja usluga kojima se daje prednost oporezivanju na mjestu potrošnje dodatno su ograničene mogućnosti iskorištavanja razlika među stopama PDV-a s pomoću premještaja te je smanjeno moguće narušavanje tržišnog natjecanja.
            
         
               (3)
            
            
               Kako bi se spriječilo da pretjerane razlike među standardnim stopama PDV-a koje primjenjuju države članice prouzroče strukturne neravnoteže u Uniji i narušavanje tržišnog natjecanja u pojedinim sektorima djelatnosti, uobičajena je praksa u području neizravnih poreza utvrditi najniže stope. I dalje je razborito isto učiniti za PDV.
            
         
               (4)
            
            
               S obzirom na rasprave o karakteristikama konačnog sustava PDV-a za trgovinu unutar Unije koje su još uvijek u tijeku, bilo bi preuranjeno utvrditi trajnu standardnu stopu PDV-a ili razmotriti promjenu najniže stope PDV-a.
            
         
               (5)
            
            
               Stoga je primjereno zadržati aktualnu najnižu standardnu stopu od 15 % tijekom dovoljno dugog razdoblja kako bi se osigurala pravna sigurnost i istodobno omogućilo daljnje preispitivanje.
            
         
               (6)
            
            
               Zadržavanjem aktualne najniže standardne stope ne isključuje se mogućnost daljnjeg preispitivanja zakonodavstva o PDV-u prije 31. prosinca 2017. s ciljem uvođenja konačnog sustava PDV-a za trgovinu unutar Unije.
            
         
               (7)
            
            
               Kako bi se osigurala neprekinuta primjena najniže standardne stope utvrđene Direktivom 2006/112/EZ, primjereno je da se ove Direktiva primjenjuje od 1. siječnja 2016.
            
         
               (8)
            
            
               Direktivu 2006/112/EZ trebalo bi stoga na odgovarajući način izmijeniti,
            
         DONIJELO JE OVU DIREKTIVU:
   Članak 1.
   Članak 97. Direktive 2006/112/EZ zamjenjuje se sljedećim:
   
      „Članak 97.
      Od 1. siječnja 2016. do 31. prosinca 2017. standardna stopa ne smije biti niža od 15 %.”.
   
   Članak 2.
   1.   Države članice stavljaju na snagu zakone i druge propise koji su potrebni radi usklađivanja s ovom Direktivom do 1. kolovoza 2016. One o tome odmah obavješćuju Komisiju.
   Kada države članice donose te mjere, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.
   2.   Države članice Komisiji dostavljaju tekst glavnih mjera nacionalnog prava koje donesu u području na koje se odnosi ova Direktiva.
   Članak 3.
   Ova Direktiva stupa na snagu sljedećeg dana od dana objave u Službenom listu Europske unije.
   Članak 4.
   Ova je Direktiva upućena državama članicama.
   
      Sastavljeno u Bruxellesu 25. svibnja 2016.
      
         
            Za Vijeće
         
         
            Predsjednik
         
         J.R.V.A. DIJSSELBLOEM
      
   
   
      (1)  Mišljenje od 12. travnja 2016. (još nije objavljeno u Službenom listu).
   
      (2)  Mišljenje od 17. veljače 2016. (SL C 133, 14.4.2016., str. 23.).
   
      (3)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).